Fotografía da praza da Quintana ateigada de manifestantes antes do comezo dos discursos.
A **manifestación polo galego** acontecida en Compostela o 17 de maio de 2009 foi unha manifestación cívica en prol da lingua galega, de reivindicación dos seus dereitos e en contra da derrogación do decreto do galego no ensino, englobado dentro do Plan Xeral de Normalización Lingüística aprobado por unanimidade en setembro de 2004, e que veu a ser un novo pulo á tarefa normalizadora da lingua do país, conxuntamente coa Lei de normalización lingüística que ampara administrativamente a lingua propia de Galiza, unha lei aprobada tamén por unanimidade en 1983, durante o mandato exercido polo PPdeG no máximo órgano de goberno galego, a Xunta de Galicia.

Características
---------------

A concentración, convocada pola Mesa pola Normalización Lingüística, contou con máis de 20.000 sinaturas de particulares e máis de 570 asociacións adscritas para esta concentración cívica. Estimase que acudiron á capital galega co gallo da manifestación un total de arredor de 40.000 manifestantes, se ben outras fontes cifran o número total de asistentes en 50.000.

Diversos persoeiros dos máis variados ámbitos de Galiza deron o seu apoio a lingua, entre eles: Manuel Rivas, Carlos Blanco, Marilar Aleixandre, Margarita Ledo, Carlos Callón, Guillerme Vázquez, Antón Reixa, Mercedes Peón ou Francisco Jorquera.

A praza da Quintana compostelá encheuse dúas veces, polo que o discurso dos organizadores tivo que ser lido por partida dobre. Cómpre salientar a presenza no acto de Avelino Pousa Antelo, loitador de vello en prol da lingua galega que, conxuntamente con Teresa Moure, Iolanda Castaño, Nemésio Barxa e Brais Fernández, leu o manifesto, titulado *Manifesto pola convivencia lingüística e a igualdade de dereitos para o galego*, no que foi esixida a "igualdade de dereitos para o galego" e se rexeitou a idea de dar pasos atrás en materia lingüística, o que foi denominado coma "unha volta ao tardofranquismo".

Galería de imaxes
-----------------

|  |  |  |  |  |  |  |
| --- | --- | --- | --- | --- | --- | --- |
| 

|  |
| --- |
| Momentos previos á saída da manifestación, na Alameda. |
| Momentos previos á saída da manifestación, na Alameda.  |

|  |
| --- |
| Dirixentes do BNG ao seu paso pola rúa da Senra |
| Dirixentes do BNG ao seu paso pola rúa da Senra  |

|  |
| --- |
| Carlos Blanco na manifestación |
| Carlos Blanco na manifestación  |

 |

Notas
-----

1. ↑  "Preto de 40.000 manifestantes en defensa da lingua de Galiza.". Arquivado dende o orixinal o 20 de maio de 2009. Consultado o 17 de maio de 2009.
2. ↑  "Unha manifestación histórica e multitudinaria.". Arquivado dende o orixinal o 20 de maio de 2009. Consultado o 17 de maio de 2009.
3. ↑  "Derogar o decreto do galego é retroceder ao tardofranquismo.". Arquivado dende o orixinal o 09 de marzo de 2016. Consultado o 17 de maio de 2009.

Véxase tamén
------------

### Outros artigos

* Historia da lingua galega
* Manifestación polo galego en febreiro de 2015
* Diglosia

### Ligazóns externas

* A Mesa pola Normalización Lingüística
* Fotografías da manifestación en Compostela o 17 de maio de 2009 en Flickr
* Manifestación histórica en defensa da lingua, noticia en Vieiros
* Galería de fotos de Vieiros da Manifestación en Compostela o 17 de maio de 2009.